Fl-ewwel intervista mal-mezzi tax-xandir, l-Aġent Kummissarju tal-Pulizija Ray Zammit jemmen li l-għases għandhom jibqgħu u qed jara kif il-preżenza tal-Pulizija fil-lokalitajiet tista tissaħħaħ aktar filwaqt li l-korp irid jiffokka ukoll fuq ir-reati gravi b’tisħiħ fit-taqsimiet speċjalizzati tiegħu. Xahar mindu nħatar Aġent Kummissarju tal-Pulizija, Ray Zammit żvela ma’ tvm.com.mt kif bi ħsiebu jwettaq diversi bidliet fil-Korp tal-Pulzija, b’tisħiħ fir-riżorsi tat-Taqsimiet tar-Reati Ekonomiċi, il-Forensika, is-CID u fid-Distretti. Is-Sur Zammit indika li ser jaghti prijorita l-investigazzjoni ta’ delitti serji. Spjega kif il-Pulizija għandha għajnejha miftuħa beraħ fuq żoni b’rata għolja ta’ kriminalità u każi riċenti ta’ serq f’Tas-Sliema. Is-Sur Zammit qal li qed jiġu studjati l-lokalitajiet kollha ta’ Malta u Għawdex biex jiġu identifikati l-ħtiġijiet tagħhom, fosthom anke b’tisħiħ fl-għases ta’ xi postijiet. L-aġent kummissarju qal li l-korp das-sajf saħħaħ il-preżenza tiegħu fi xtajtiet ffullati, bħall-Bajja ta’ San Ġorġ, Għajn Tuffieħa, Buġibba u dalwaqt se ikun hemm mobile station f’Wied il-Għajn. Is-Sur Zammit tkellem dwar il-bidla li se ssir biex l-Akkademja tal-Pulizija ssir Kulleġġ b’korsijiet ġodda minn Settembru li ġej. L-idea tiegħu hija li l-Kulleġġ ikun sors ta’ taħriġ kontinwu għall-membri, mhux biss biex itejbu l-ħiliet tagħhom imma anke biex jaġġornaw ruħhom għall-esiġenzi ġodda tal-Korp. Mistoqsi jekk dan it-tibdil fil-Korp ifissirx li se jiġu ngaġġati iktar membri, l-Aġent Kummissarju wieġeb li lejn l-aħħar ta’ Settembru mistennija jiggradwaw mal-100 rekluta; u mistennija toħroġ sejħa għal 100 rekluta ieħor. Semma kif dalwaqt joħorġu wkoll ir-riżultati biex jinaħtru’madwar 20 Spettur ġdid. Mistoqsi jekk wara t-talba li saritlu mit-tim ta’ Xarabank biex jerga jiftah il-każ ta’ Ġiġa fuq il-bażi tar-riċerka li kien għamel huwa stess, l-aġent kummissarju ħalla l-bibien miftuħa mingħajr ma ikkometta ruħu. Dwar l-ingaġġ ta’ Kap Eżekuttiv fi ħdan il-Korp, l-Aġent Kummissarju qal li din l-idea għadha qed tiġi studjata.